Linksmieji „Monstriukai“

**Tikslas:**

Lipdymo veikloje, taikant STEAM ugdymo metodus, ugdyti sensorinius pojūčius bei padėti atsiskleisti vaikų kūrybiškumui.

**Uždaviniai:**

* Pasigaminti naminio, spalvoto ir kvepiančio plastilino.
* Įvardinti naminio plastilino savybes.
* Pasigaminti žaisliuką – „ Monstriuką“.

**Ugdytinių amžius:**

Ankstyvojo amžiaus vaikų grupė (2-3 m.).

Pasigaminkime naminio plastilino pagal Beatą Nicholson.

**Jums reikės:** 2 puodelių miltų, 2 puodelių vandens, 1 puodelio druskos (smulkios), 2 šaukštų aliejaus, 2 šaukštelių citrinos rūgšties, kelių lašų maistinių dažų. Kvapui sustiprinti naudojome maistinius, natūralius kvapus (apelsinas, citrina).

Visas sudedamąsias dalis supilkite į puodą, sumaišykite ir statykite pakaitinti ant viryklės. Virdami nuolat maišykite, kad neprisviltų. Kai plastilinas atlips nuo puodo sienelių, nukelkite. Jis jau paruoštas, imkite ir minkykite.

Ugdytiniai šį plastiliną apžiūrinėjo (maistinių dažų dėka jis įgavo pastelinius atspalvius), bandė užuosti ir įvardinti kvapą, minkė, gnaibė pirštukais, tarp delniukų sukdami formavo įvairius rutuliukus. Nulipdę tam tikras figūras, jas papuošė įvairiaspalvėmis, judančiomis akytėmis, taip sukurdami savo „linksmąjį Monstriuką“.

Šios veiklos metu, ugdytiniai lavino penkis sensorinius pojūčius:

* klausą – vaikai buvo skatinami diskutuoti, užduoti ir atsakyti į klausimus, klausytis savo draugų bei mokytojos;
* skonį – diskutavome, kaip spalva galėtų būti susijusiu su skoniu, į ką tai būtų panašu. Naminis plastilinas yra saugus, galima jį ir palaižyti. Vaikai įvardijo, kad jis sūrus.
* uoslę – kadangi, naminis plastilinas kvapnus, tai mažieji bandė užuosti ir įvardinti kvapą. Labiausiai vaikams patiko apelsinų kvapas.
* regą – nudažius naminį plastiliną maistiniais, įvairių spalvų dažais stimuliuojama vaikų rega.
* lytėjimą – minkant ir formuojant plastiliną įdarbinami pirštukai, lavėja smulkioji motorika, rankos-akies koordinacija.

Lipdymo veikla skatina kūrybiškumą ir vaizduotę, problemų sprendimų įgūdžius, padeda lavinti dėmesio koncentraciją, padeda lavinti kalbą, išmokti spalvas, formas, lavina erdvinį mąstymą.

Parengė: ikimokyklinio ugdymo mokytoja Elena Antanaitienė.